Lige nu ved ingen, hvordan landets for tiden mest omtalte spækhugger befinder sig - eller hvordan han har det. Men noget er galt, frygter flere eksperter. Spækhuggeren har nemlig i dagene op til lørdag ligget alt for stille alt for længe. Men søndag er den væk. Spækhuggeren har siden torsdag ligget mere eller  mindre stille omkring 600 meter ude i vandet på østkysten mellem Øster Hurup og Als, men nu tyder meget på, at den er væk. - Vi kan i hvert fald ikke se den, siger vildtkonsulent Sandor Hestbæk Markus fra Naturstyrelsen, der søndag formiddag har været ude med kikkert for at se efter spækhuggeren. Han krydser fingre for, at den har klaret sig og har trodset alle odds. - Det ville være skønt, siger Sandor Hestbæk Markus og tilføjer: - Tænk, hvis den bare har gjort det, som spækhuggere gør, nemlig er svømmet væk. Det har ikke været muligt for hverken ham eller havnedfoged Per Silleborg at se spækhuggeren søndag. Drone ramt af gås - Jeg havde en drone i luften tidligere i dag, men jeg var ikke den eneste, der var i luften, og dronen blev ramt af en gås, så jeg har ingen billeder af den i dag, siger Per Silleborg og tilføjer, at han nu heller ikke har en drone længere. Og det er ret skidt i forhold til at holde øje med spækhuggeren, der siden torsdag og frem til i går lørdag har ligget stille i vandet mellem Øster Hurup og Als. For vejret søndag er så blæsende, at det heller ikke kan lade sig gøre at sejle ud og lede efter den. - Der er lige nu en meter store bølger, så det er ikke muligt at sejle ud, men måske senere på dagen, siger Per Silleborg. Ingen ved hvor den er Netop de høje bølger og den megen vind kunne ellers være en god cocktail for, at spækhuggeren ville kunne drive op på land, men det er ikke sket. Så lige nu ved ingen, hvordan landets for tiden mest omtalte spækhugger befinder sig - eller hvordan han har det. Flere eksperter frygter, at noget er galt med den. Spækhuggeren har nemlig i dagene op til lørdag ligget alt for stille alt for længe. Lørdag eftermiddag var den i live men ifølge havnefogeden tilsyneladende desorienteret og slet ikke frisk. Fra torsdag og indtil lørdag bevægede den sig slet ikke - og det til trods for at der har været vand at svømme på. - Den er fuldstændig slap - og der er meget langt mellem udåndingerne. Så den er formodentlig syg, vurderede Bo Gregersen, direktør i Lille Vildmosecentret forleden. - Vi er ude i gisninger Det er derfor måske også en smule optimistisk at tro, at spækhuggeren søndag er fit for fight og bare er svømmet væk, erkender vildtkonsulent Sandor Hestbæk Markus. - Vi er ude i gisninger, for vi ved reelt ingenting, men så vidt har jeg har fået oplyst, så har spækhuggeren ikke haft en normal adfærd, så længe den er spottet her, siger han. Det drejer sig blandt andet om, at spækhuggeren har haft svært ved at holde kurs og holde sig oprejst i vandet de gange, den har bevæget sig lidt. - Den har svært ved at ligge lige, siger vildtkonsulenten. Fundet tilfældigt af turister Det var forbipasserende turister, der tilfældigt torsdag så den store spækhugger ligge stille omkring 600 meter ude fra kystlinjen ud for Haslevgaarde Strand mellem Øster Hurup og Als, som er et lavtvandet område.

Opsummering:
Jeg krydser fingre for, at den har klaret sig. Sådan lyder det fra vildtkonsulent Sandor Hestbæk Markus, efter han søndag har måttet opgive at se den fem meter lange og et ton tunge spækhugger i vandet på østkysten ved Als.